“OʻZBEKKABEL” ISHLAB CHIQARISH BIRLASHMASIDA BOSHQARUVNI TAKOMILLASHTIRISH VA UNI “OʻZKABEL” DAVLAT-AKSIONERLIK BIRLASHMASIGA AYLANTIRISH BORASIDAGI CHORA-TADBIRLAR TOʻGʻRISIDA
(resolution, 1994-07-25)

“Oʻzbekkabel” ishlab chiqarish birlashmasidagi ishlarning ahvolini har tomonlama oʻrganish yakunlari shuni koʻrsatadiki, birlashmani yagona ishlab chiqarish-xoʻjalik majmui sifatida boshqarish tizimi amalda batamom vayron qilingan. Tarkibiy boʻlinmalarning faoliyati ustidan nazoratning yoʻqligi statistika hisobotini buzish, moddiy-texnika resurslarini talon-toroj qilish, moliyaviy mablagʻlarni belgilangan maqsadlarga sarflamaslik va valyuta tushumini soliqlardan yashirish kabi koʻpdan-koʻp faktlarga, qonunga xilof ravishda foyda va daromad olish maqsadida xizmat mavqeyini suiisteʼmol qilishga olib keldi. 1993-yilda birlashma ajratilgan resurslar mavjud boʻlgani holda davlat ehtiyojlari uchun mahsulot yetkazib berish topshiriqlarining bajarilishini barbod etdi, 1992-yildan boshlab ishlab chiqarish quvvatlaridan atigi 60 foiz foydalanilmoqda. Birlashma emas, balki uning boʻlinmalari tomonidan toʻgʻridan-toʻgʻri shartnomalar tuzish hollari keng ommalashdi, bunda korxonalarga taqchil kabel hamda boshqa mahsulot evaziga nazoratsiz mavoza (barter) asosida xalq isteʼmol mollari yetkazib berildi. “Oʻzeltexsanoat” uyushmasi, Oʻzbekiston Respublikasi Davlat mulki qoʻmitasi, Davlat soliq qoʻmitasi va “Oʻzsanoatqurilishbank” tomonidan birlashmaning ishi ustidan taʼsirchan nazoratning yoʻqligi yuqorida koʻrsatib oʻtilgan va boshqa kamchiliklar yuzaga kelishiga imkoniyat yaratdi. Zavod rahbariyati tarkibiy oʻzgartirishlarga oid masalalar xususidagi qonun hujjatlarini qanday bajarayotganligi amalda nazorat qilinmagan, birlashmaning boʻlinmalari shartnomalar tuzish va hisob-kitoblar, ayniqsa, narx belgilash, soliq toʻlovlari va valyuta resurslaridan foydalanish masalalarida amaldagi tartibga qanday rioya etilayotganligi chuqur oʻrganilmagan. Vazirlar Mahkamasi qaror qiladi: 1. Oʻtkazilgan har tomonlama taftish yakunlari va “Oʻzbekkabel” ishlab chiqarish birlashmasi tarkibiy boʻlinmalarining moliyaviy hamda ishlab chiqarish-xoʻjalik faoliyati jiddiy ravishda buzilganligi faktlari boʻyicha materiallar koʻrib chiqish va qonunga muvofiq choralar koʻrish uchun Oʻzbekiston Respublikasi Prokuraturasiga yuborilganligi maʼlumot uchun qabul qilinsin. 2. “Oʻzeltexsanoat” uyushmasining raisi X. N. Tojiyev zimmasiga Oʻzbekiston Respublikasi Davlat mulki qoʻmitasi, Moliya vazirligi, Davlat soliq qoʻmitasi va “Oʻzsanoatqurilishbank” bilan birgalikda “Oʻzbekkabel” ishlab chiqarish birlashmasida aniqlangan kamchiliklarni bartaraf etish, boshqaruv tizimini takomillashtirish, ishlab chiqarish quvvatlaridan va moddiy resurslardan foydalanish samaradorligini oshirish, birlashmaning eksport imkoniyatini kengaytirish borasidagi chora-tadbirlar majmuini ishlab chiqish va amalga oshirish majburiyati yuklansin. Amalga oshirilayotgan ishlarning borishi va ularning natijalari toʻgʻrisida 1994-yilning oktabrida respublika Hukumatiga maʼlum qilinsin. 3. Oʻzbekiston Respublikasi Adliya vazirligi va Davlat mulki qoʻmitasi “Oʻzeltexsanoat” uyushmasi, “Oʻzbekkabel” ishlab chiqarish birlashmasi bilan birgalikda oʻn kun muddatda ijara shartnomalari va qayta ijaraga berish shartnomalarining Oʻzbekiston Respublikasining amaldagi qonun hujjatlariga muvofiq ekanligini koʻrib chiqsinlar va aniqlangan qonun buzishlarni bartaraf etish choralarini koʻrsinlar. 4. Oʻzbekiston Respublikasi Davlat mulki qoʻmitasi hamda “Oʻzbekkabel” ishlab chiqarish birlashmasi Kengashining “Oʻzbekkabel” ishlab chiqarish birlashmasini 1-ilovaga muvofiq tarkibda ochiq turdagi aksionerlik jamiyati shaklidagi “Oʻzkabel” davlat-aksionerlik birlashmasiga aylantirish toʻgʻrisidagi taklifi qabul qilinsin. 5. Oʻzbekiston Respublikasi Davlat mulki qoʻmitasi: “Oʻzeltexsanoat” uyushmasi bilan birgalikda ikki oy muddatda mol-mulkni qayta roʻyxatga olsin va baholasin, “Oʻzkabel” davlat-aksionerlik birlashmasini taʼsis etish borasidagi chora tadbirlarni amalga oshirsin; “Oʻzbekkabel” ishlab chiqarish birlashmasini aksionerlik birlashmasiga aylantirish chogʻida chiqariladigan aksiyalarning kamida 51 foizi davlatda qolishini, 29 foiziga qadari mehnat jamoasiga tegishli boʻlishini, kamida 20 foizi oʻzbekistonlik va xorijiy yuridik hamda jismoniy shaxslarga erkin sotilishini nazarda tutsin. 6. “Oʻzkabel” davlat-aksionerlik birlashmasi ijroiya apparatining tuzilmasi 2-ilovaga muvofiq maʼqullansin. Unda birlashma tarkibiy boʻlinmalari faoliyatini boshqarish vazifalari, shuningdek, moliyaviy mablagʻlar va tovar-moddiy resurslar harakati hisobini yuritish markazlashtirilishi nazarda tutiladi. 7. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari Yu. F. Paygin, V. A. Chjen zimmasiga yuklansin. 1. “Toshkentkabel” zavodi 2. “Paxtakabel” zavodi* 3. “Tovoqsoykabel” zavodi* 4. “Namangankabel” zavodi* 5. Mahsulotni sertifikatsiyalash sinov markazi Rahbariyat Marketing boʻlimi Tahlil va prognoz boʻlimi Markaziy buxgalteriya, audit bilan birga Ijtimoiy masalalar, mehnat va ish haqi boʻlimi Moliya boʻlimi Mulkiy munosabatlar va aksiyalar boʻlimi Tashqi iqtisodiy aloqalar boʻlimi Moddiy-texnika taʼminoti boʻlimi Bosh mexanik boʻlimi Bosh energetik boʻlimi Texnik nazorat boʻlimi Xavfsizlik texnikasi, mehnatni muhofaza qilish va ekologiya boʻlimi Kapital qurilish boʻlimi Ishlab chiqarish-dispetcherlik boʻlimi Axborot markazi Yuridik boʻlim Kadrlar boʻlimi Maʼmuriy-xoʻjalik boʻlimi Birinchi boʻlim Ikkinchi boʻlim